text:
части и други подобни операции);
 б)
 прости операции като бърсане на прах, пресяване или отсяване, сортиране, класифициране, подбиране и съчетаване (включително комплектуване на артикули), миене, боядисване, рязане;
 в)
 i)
 промяна в опаковката и разопаковане и опаковане;
 ii)
 просто пълнене в бутилки, флакони, пликове, кашони, сандъци, поставяне на картички и табели, и т.н. и всички други прости операции по опаковане;
 г)
 поставяне на етикети, марки и други отличителни знаци на продуктите или на опаковките им;
 д)
 просто смесване на продуктите, независимо дали са от различен вид или не, когато един или повече компоненти на смесите не отговарят на условията, посочени в настоящия протокол, за да могат да бъдат смятани, че са с произход от Общността или Западния бряг и Ивицата Газа;
 е)
 просто сглобяване на части за произведен продукт;
 ж)
 съчетаване на две и повече операции, посочени в букви от а) до е);
 з)
 клане на животни;
 2. Всички операции, на които е бил подложен даден продукт в Общността или на Западния бряг и Ивицата Газа, се разглеждат заедно, когато се определя недостатъчната доработка или обработка, на които е бил подложен той по смисъла на параграф 1.
 Член 7
 Единица за квалификация
 1. Съгласно разпоредбите на настоящия протокол, единицата за квалификация е конкретен продукт, приет за основна единица при класификация по номенклатурата на Хармонизираната система.
 Оттук следва, че:
 а)
 когато даден продукт, съставен от група или набор от артикули, се класифицира съгласно условията на Хармонизираната система под дадена позиция, той като цяло представлява единица за квалификация;
 б)
 когато дадена партида се състои от определен брой идентични продукти, класифицирани под една и съща позиция на Хармонизираната система, всеки продукт се разглежда поотделно, когато се прилагат разпоредбите на настоящия протокол.
 2. Когато съгласно общо правило 5 на Хармонизираната система опаковката се включва в продукта с цел класификация, тя се включва и при определяне на произхода.
 Член 8
 Аксесоари, резервни части и инструменти
 Аксесоарите, резервните части и инструментите, изпратени с дадено оборудване, машина, апарат или превозно средство, които са част от нормалното му съоръжаване и са включени в цената му, или които не са фактурирани отделно, се разглеждат като едно цяло с оборудването, машината, апарата или превозното средство.
 Член 9
 Комплекти
 Съгласно дефиницията в общо правило 3 на Хармонизираната система, комплектите се разглеждат като „продукти с произход от“, когато съставящите ги продукти са с посочен произход. Независимо от това, когато даден комплект е съставен от продукти с произход от и продукти без посочен произход, приема се, че комплектът като цяло е с посочен произход, при положение че стойността на продуктите без посочен произход не надхвърля 15 % от цената франко завод на комплекта.
 Член 10
 Неутрални елементи
 За да се определи произхода на продукта, не е необходимо да се определя произхода на следните неща, които биха могли да се използват при производството:
 а)
 тока и горивото;
 б)
 завода и оборудването;
 в)
 машините и инструментите;
 г)
 стоките, които не влизат и не са предназначени да влязат в окончателната композиция на продукта.
 ДЯЛ III
 ТЕРИТОРИАЛНИ ИЗИСКВАНИЯ
 Член 11
 Териториален принцип
 1. Условията, посочени в дял II


text:
по отношение на придобиването на статут за произход трябва да се изпълняват без прекъсване в Общността или на Западния бряг и Ивицата Газа.
 2. Ако стоки с произход от Общността или Западния бряг и Ивицата Газа, изнесени в друга страна, бъдат върнати, те трябва да се считат за стоки без посочен произход, освен ако не може да се убедят митническите власти, че:
 а)
 върнатите стоки са същите стоки, като изнесените; и
 б)
 не са били подложени на никакви операции извън необходимите за запазването им в добро състояние, било в съответната страна, било по време на износ.
 Член 12
 Директно транспортиране
 1. Преференциалният статут, предоставян съгласно Споразумението, важи само за продукти, отговарящи на изискванията на настоящия протокол и транспортирани директно между Общността и Западния бряг и Ивицата Газа. Продуктите обаче, които се състоят от една единствена партида, могат да се транспортират и през други територии, при необходимост с помощта на претоварване от едно на друго превозно средство или временно складиране на тази територии, при положение че останат под надзора на митническите власти в страната на транзитното им преминаване или складиране и не бъдат подложени на други операции освен разтоварване, претоварване или друга операция, предназначена да ги запази в добро състояние.
 Продуктите с посочен произход могат да бъдат транспортирани по тръбопровод през друга територия освен тази на Общността или Западния бряг и Ивицата Газа.
 2. На митническите власти в страната вносител трябва да се представи доказателство, че посочените условия в параграф 1 са изпълнени, като се представи:
 а)
 единен документ за превоз, отразяващ преминаването им от страната износител през страната на транзитния превоз; или
 б)
 удостоверение, издадено от митническите власти на страната на транзитния превоз:
 i)
 с точно описание на продуктите;
 ii)
 с датите на разтоварване и претоварване на продуктите и по възможност с имената на корабите или на други използвани транспортни средства; и
 iii)
 удостоверяващо условията, при които продуктите са останали в страната на транзитния превоз; или
 в)
 ако няма такъв, всякакви потвърждаващи документи.
 Член 13
 Изложби
 1. Продуктите с посочен произход, изпратени на изложба в друга страна и продадени след изложбата за внос в Общността или Западния бряг и Ивицата Газа се облагодетелстват при вноса от разпоредбите на споразумението, при положение че успеят за убедят митническите власти, че:
 а)
 някой износител е изпратил тези продукти от Общността или Западния бряг и Ивицата Газа в страната, където се провежда изложбата, и ги е изложил там;
 б)
 продуктите са били продадени или другояче пласирани от въпросния износител на лице в Общността или Западния бряг и Ивицата Газа;
 в)
 продуктите са били изпратени по време на изложбата или непосредствено след нея в страната, където са били предназначени за изложба; и
 г)
 тъй като са били изпратени за изложба, продуктите не са били използвани за никаква друга цел, освен за да бъдат изложени.
 2. Издава се или се съставя доказателство за произход в съответствие с разпоредбите от дял V, което да се представи на митническите власти на страната вносител по обичайния начин. В него трябва да се посочи названието и адреса на изложбата. При

type: contracts

jurisdiction: EU


text:
необходимост могат да бъдат поискани допълнителни документални доказателства за условията, при които продуктите са били изложени.
 3. Параграф 1 се прилага за всички търговски, индустриални, селскостопански или изложби на занаяти, панаири или сходни обществени изложения, които не са организирани за частни цели в магазини или в бизнес помещения с оглед продажбата на чуждестранни продукти и по време на които продуктите остават под контрола на митническите власти.
 ДЯЛ IV
 ВЪЗСТАНОВЯВАНЕ ИЛИ ОСВОБОЖДАВАНЕ
 Член 14
 Забрана за възстановяване на мита или освобождаване от мита
 1. Материалите без посочен произход, използвани при производството на продукти с произход от Общността или Западния бряг и Ивицата Газа, за които е издадено или съставено доказателство за произход в съответствие с разпоредбите от дял V, не могат да бъдат предмет на възстановяване на мита или освобождават от мита от никакъв вид в Общността или на Западния бряг и Ивицата Газа.
 2. Забраната от параграф 1 е валидна за всички разпоредби за възстановяване на средства, освобождаване или неплащане, частично или изцяло, на мита или такси с равностоен ефект, валидни за Общността или за Западния бряг и Ивицата Газа по отношение на използвани за производство материали, където подобно възстановяване, освобождаване или неплащане е валидно изрично или пък влиза в сила, когато получените от въпросните материали продукти се изнасят, а не когато се задържат за вътрешна употреба.
 3. Износителят на продукти с доказателство за произход е готов да представи по всяко време по искане на митническите власти всички съответни документи, доказващи, че не е имало възстановяване на мито по отношение на материалите без посочен произход, използвани за производство на въпросните продукти и че всички мита или такси с равностоен ефект, валидни за такива материали, са всъщност заплатени.
 4. Разпоредбите на параграфи 1—3 важат също така за опаковките по смисъла на член 7, параграф 2, аксесоарите, резервните части и инструментите по смисъла на член 8, както и за комплектите от продукти по смисъла на член 9, когато такива артикули са без посочен произход.
 5. Разпоредбите на параграфи1—4 важат само по отношение на такива материали, за които е валидно споразумението. Освен това, те не изключват прилагането на система за възстановяване на разходите за износ за селскостопански продукти, валидна за износа в съответствие с разпоредбите на споразумението.
 6. Разпоредбите от настоящия член са валидни от 1 януари 2000 г. и могат да се преразглеждат по взаимно съгласие.
 ДЯЛ V
 ДОКАЗАТЕЛСТВО ЗА ПРОИЗХОД
 Член 15
 Общи изисквания
 1. Продукти с произход от Общността при внос на Западния бряг и Ивицата Газа и продукти с произход от Западния бряг и Ивицата Газа при внос в Общността се облагодетелстват от настоящото споразумение при представяне на:
 а)
 удостоверение за движение EUR.1, чийто образец е даден в приложение III; или
 б)
 за случаите, посочени в член 20, параграф 1 — декларация, чийто текст е даден в приложение IV, представяна от износителя с фактурата, съобщението за доставка или някакъв друг търговски документ, който описва достатъчно подробно въпросните продукти, за да могат да бъдат идентифицирани (наричана по-долу „фактурна декларация“).
 2. Независимо от параграф 1, продуктите с посочен произход по смисъла


text:
на настоящия протокол в случаите, посочени в член 25 се облагодетелстват от настоящото споразумение, без да е необходимо да се подават някои от гореспоменатите документи.
 Член 16
 Процедура за издаване на удостоверение за движение EUR.1
 1. Удостоверение за движение EUR.1 се издава от митническите власти на страната износител по писмена молба на износителя или на упълномощен от него представител, за който носи отговорност износителят.
 2. За целта износителят или упълномощеният от него представител попълват формулярите за удостоверение за движение EUR.1 и молбата за него, чиито образци са дадени в приложение III. Тези формуляри се попълват на един от езиците, на които е съставено и настоящото споразумение и в съответствие с разпоредбите на вътрешното законодателство на страната износител. Ако формулярите се попълват на ръка, това става с мастило и с печатни букви. Описанието на продуктите трябва да се посочи в карето, определено за целта, без да се оставят празни редове. Когато карето не е запълнено изцяло, под последния ред на описанието се тегли хоризонтална черта и празното пространство се зачертава.
 3. Износителят, кандидатстващ за удостоверение за движение EUR.1 е готов да представи по всяко време по искане на митническите власти на страната износител, където се издава удостоверението за движение EUR.1, всички необходими документи, доказващи статута за произход на въпросните продукти, както и изпълнението на другите изисквания от настоящия протокол.
 4. Удостоверение за движение EUR.1 се издава от митническите власти на държава-членка на ЕО или на Западния бряг и Ивицата Газа, ако въпросните продукти могат да се приемат за продукти с произход от Общността, Западния бряг и Ивицата Газа или някоя от другите страни, посочени в член 4 и отговарят на другите изисквания на настоящия протокол.
 5. Издаващите документа митнически власти предприемат всички необходими стъпки за проверка на статута за произход на продуктите и на изпълнението на другите изисквания на настоящия протокол. За целта те са овластени да поискат всякакви доказателства и да инспектират по всякакъв начин сметките на износителя, или пък да извършват всякакви други проверки, които смятат за уместни. Издаващите документа митнически власти следва също така да се уверят, че формулярите, посочени в параграф 2, са надлежно попълнени. По-специално, те проверяват дали мястото, отделено за описание на продуктите е попълнено така, че да се изключи всяка възможност за подвеждащи добавки.
 6. Датата на издаване на удостоверението за движение EUR.1 се посочва в клетка 11 на удостоверението.
 7. Удостоверението за движение EUR.1 се издава от митническите власти и се предоставя на износителя веднага щом се осъществи или осигури действителният износ.
 Член 17
 Ретроспективно издадени удостоверения за движение EUR.1
 1. Независимо от член 16, параграф 7, удостоверение за движение EUR.1 може по изключение да се издаде и след износа на продуктите, за които се отнася, ако:
 а)
 такова не е издадено по време на износ поради грешки или неволни пропуски или някакви специални обстоятелства; или ако
 б)
 митническите власти се убедят, че удостоверение за движение EUR.1 е било издадено, но не е било прието при вноса по технически причини.
 2. За изпълнението на параграф 1 износителят трябва да посочи в молбата си


text:
мястото и датата на износа на продуктите, за които се отнася удостоверението за движение EUR.1, и да изложи причините за молбата си.
 3. Митническите власти могат да издадат ретроспективно удостоверение за движение EUR.1 само след като удостоверят, че подадената информация в молбата на износителя отговаря на съответното досие.
 4. В издадените ретроспективно удостоверения за движение EUR.1 трябва да бъде вписана следната фраза на някой от съответните езици:
 „NACHTRÄGLICH AUSGESTELLT“, „DELIVRE A POSTERIORI“, „RILASCIATO A POSTERIORI“, „AFGEGEVEN A POSTERIORI“, „ISSUED RETROSPECTIVELY“, „UDSTEDT EFTERFØLGENDE“, „ΕΚΔΟΘΕΝ ΕΚ ΤΩΝ ΥΣΤΕΡΩΝ“, „EXPEDIDO A POSTERIORI“, „EMITIDO A POSTERIORI“, „ANNETTU JÄLKIKÄTEEN“, „UTFÄRDAT I EFTERHAND“, „.“
 5. Фразата, спомената в параграф 4, се вписва в клетка „Забележки“ на удостоверението за движение EUR.1.
 Член 18
 Издаване на дубликат на удостоверение за движение EUR.1
 1. В случай на кражба, загуба или унищожаване на удостоверението за движение EUR.1, износителят може да подаде молба до митническите власти, издали удостоверението, за дубликат, съставен въз основа на документите за износ, с които разполагат.
 2. В издадения по този начин дубликат трябва да бъде вписана следната дума на някой от съответните езици:
 „DUPLIKAT“, „DUPLICATA“, „DUPLICATO“, „DUPLICAAT“, „DUPLICATE“, „ΑΝΤΙΓΡΑΦΟ“, „DUPLICADO“, „SEGUNDA VIA“, „KAKSOISKAPPALE“, „“.
 3. Думата, спомената в параграф 2, се вписва в клетка „Забележки“ на удостоверението за движение EUR.1.
 4. Дубликатът, който трябва да носи датата на издаване на оригиналното удостоверение за движение EUR.1, влиза в действие от тази дата.
 Член 19
 Издаване на удостоверения за движение EUR.1 въз основа на предварително издадено или съставено доказателство за произход
 Когато продуктите с посочен произход се поставят под контрола на митническите власти в Общността или на Западния бряг и Ивицата Газа, възможно е оригиналното доказателство за произход да се замени с едно или повече удостоверения за движение EUR.1 с цел изпращането на всички или на някои от тези продукти на друго място в Общността или на Западния бряг и Ивицата Газа. Заместващото удостоверение за движение EUR.1 се издава от митническите власти, под чийто контрол се намират продуктите.
 Член 20
 Условия да съставяне на фактурна декларация
 1. Фактурната декларация, както е посочено в член 15, параграф 1, буква б), може да се състави:
 а)
 от одобрен износител по смисъла на член 21; или
 б)
 от всеки износител за всяка партида, състояща се от един или повече пакета, съдържащи продукти с произход от, чиято обща стойност не надхвърля 6 000 ECU.
 2. Фактурната декларация може да се състави, ако въпросните продукти могат да се приемат като продукти с произход от Общността, Западния бряг и Ивицата Газа или една от другите страни, споменати в член 4, и ако те отговарят на другите изисквания на настоящия протокол.
 3. Износителят, съставящ фактурна декларация, е готов да представи по всяко време по искане на митническите власти на страната износител всички необходими документи, доказващи статута за произход на въпросните продукти, както и изпълнението на другите изисквания от настоящия протокол.
 4. Фактурната декларация се подава от износителя чрез добавяне машинописно, с печат или по друг печатен начин върху фактурата, съобщението за доставка или върху друг търговски документ на текст, даден в приложение IV, като използва


text:
един от езиковите варианти, посочени в настоящото приложение, и в съответствие с разпоредбите на вътрешното законодателство на страната износител. Ако декларацията е написана на ръка, трябва да е с мастило и с печатни букви.
 5. Фактурните декларации носят в оригинал саморъчния подпис на износителя. От одобрените износители по смисъла на член 21 обаче не се изисква да подписват тези декларации, при положение че предоставят на митническите власти на страната износител писмено обещание, че поемат изцяло отговорността за всички цитиращи ги фактурни декларации, все едно че са подписани собственоръчно от тях.
 6. Фактурна декларация може да се състави от износителя по време на износ или след изнасянето на продуктите, за които се отнася, при условие че бъде представена в страната вносител не по-късно от две години след вноса на продуктите, за които се отнася.
 Член 21
 Одобрен износител
 1. Митническите власти на страната износител могат да разрешат на всеки износител, който често изпраща продукти съгласно настоящото споразумение, да съставя фактурни декларации, независимо от стойността на въпросните продукти. Износител, който иска да получи такова разрешение, трябва да предложи за убеждаване на митническите власти всички необходими гаранции за потвърждаване на статута за произход на продуктите, както и за изпълнение на другите изисквания на настоящия протокол.
 2. Митническите власти могат да предоставят статут на одобрен износител, който е предмет на всички условия, които сметнат за подходящи.
 3. Митническите власти дават на одобрения износител номер за митническо разрешение, който се вписва във фактурната декларация.
 4. Митническите власти следят как се използва разрешението от одобрения износител.
 5. Митническите власти могат да оттеглят разрешението по всяко време. Те постъпват така, когато одобреният износител вече не предлага гаранциите, посочени в параграф 1, не изпълнява условията, посочени в параграф 2, или по някакъв друг начин използва неправилно разрешението.
 Член 22
 Валидност на доказателството за произход
 1. Доказателството за произход е валидно четири месеца от датата на издаването му в страната износител и трябва да се представи в рамките на този период на митническите власти на страната вносител.
 2. Доказателства за произход, представени на митническите власти на страната вносител след крайната дата за представяне, посочена в параграф 1, могат да се приемат с цел прилагане на преференциален статут, когато непредставянето на документите до крайната дата се дължи на извънредни обстоятелства.
 3. В други случаи на закъсняло представяне митническите власти на страната вносител могат да приемат доказателствата за произход, когато продуктите са подадени преди въпросната крайна дата.
 Член 23
 Представяне на доказателство за произход
 Доказателствата за произход се представят на митническите власти на страната вносител в съответствие с процедурите, валидни за тази страна. Въпросните власти могат да поискат превод на доказателството за произход, както и декларацията за внос да бъде придружена с декларация от вносителя, че продуктите отговарят на условията, необходими за изпълнението на настоящото споразумение.
 Член 24
 Внос на части
 Когато по искане на вносителя и при условия, посочени от митническите власти на страната вносител, разкомплектовани или немонтирани продукти по смисъла на общо правило 2 а) от Хармонизираната система, спадащи към раздели ХVI и ХVII или под позиции No 7308


text:
и 9406 от Хармонизираната система, се внасят на части, при внасяне на първата част се представя едно доказателство за произхода на тези продукти на митническите власти.
 Член 25
 Освобождаване от доказателство за произход
 1. Продукти, изпратени в малки пакети от частни лица до частни лица или съставляващи част от личния багаж на пътниците, се приемат като продукти с произход от, без да се изисква представяне на доказателство за произход, при положение че такива продукти не се внасят за търговия и са декларирани, че отговарят на изискванията на настоящия протокол и когато не съществува съмнение относно истинността на подобна декларация. В случаите, когато продуктите се изпращат по пощата, тази декларация може да бъде направена върху митническата декларация C2/C3 или на лист хартия, прикрепен към този документ.
 2. Случайният внос, който се състои изцяло от продукти за лично ползване на получателите или пътниците или на техните семейства, не се смята за внос с търговска цел, ако от естеството и количеството на продуктите става ясно, че не са предназначени за търговска цел.
 3. Освен това, общата стойност на тези продукти не трябва да надхвърля 500 ECU в случай на малки пакети или 1 200 ECU в случай на продукти, съставляващи част от личния багаж на пътниците.
 Член 26
 Оправдателни документи
 Документите, посочени в член 16, параграф 3 и член 20, параграф 3, използвани с цел да се докаже, че продуктите с удостоверение за движение EUR.1 или фактурна декларация могат да се приемат като продукти с произход от Общността или от Западния бряг и Ивицата Газа и че отговарят на другите изисквания на настоящия протокол, могат inter alia да се състоят от следното:
 а)
 пряко доказателство за процесите, извършвани от износителя или доставчика за сдобиване с въпросните стоки, съдържащо се например в сметките или вътрешните му счетоводни ведомости;
 б)
 документи, доказващи статута за произход на използваните материали, издадени или съставени в Общността или на Западния бряг и Ивицата Газа, където тези документи се използват в съответствие с вътрешното законодателство;
 в)
 документи, доказващи доработката или обработката на материалите в Общността или на Западния бряг и Ивицата Газа, издадени или съставени в Общността или на Западния бряг и Ивицата Газа, където тези документи се използват в съответствие с вътрешното законодателство;
 г)
 удостоверения за движение EUR.1 или фактурни декларации, доказващи произхода на използваните материали, издадени или съставени в Общността или на Западния бряг и Ивицата Газа в съответствие с настоящия протокол.
 Член 27
 Съхраняване на доказателството за произход и оправдателните документи
 1. Износителят, кандидатстващ за издаване на удостоверение за движение EUR.1, съхранява най-малкото три години документите, споменати в член 16, параграф 3.
 2. Износителят, подаващ фактурна декларация, съхранява копие от тази фактурна декларация минимум в продължение на три години, както и документите, упоменати в член 20, параграф 3.
 3. Митническите власти на страната износител, издаващи удостоверение за движение EUR.1, съхраняват минимум в продължение на три години формуляра на молбата, споменат в член 16, параграф 2.
 4. Митническите власти на страната вносител съхраняват минимум в продължение на три години представените им удостоверения за движение EUR.1 и фактурните декларации.


text:
Член 28
 Несъответствия и формални грешки
 1. Установяването на дребни несъответствия между декларираното в доказателството за произход и в документите, подадени пред митническите власти с цел изпълняване на формалностите по износа на продуктите, по силата на самия факт не анулират доказателството за произход, ако надлежно се установи, че този документ отговаря на представените продукти.
 2. Очевидните формални грешки, като например печатните грешки в доказателството за произход не могат да бъдат причина за отхвърлянето на този документ, освен ако грешките не пораждат съмнения относно верността на изявленията в документа.
 Член 29
 Суми в екю
 1. Сумите в националната валута на страната износител, еквивалентни на сумите в екю, се определят от страната износител и съобщават на страните вносители чрез Европейската комисия.
 2. Когато тези суми надхвърлят съответните суми, определени от страната вносител, последната ги приема, ако продуктите са фактурирани във валутата на страната износител. Когато продуктите са фактурирани във валута на друга държава-членка на ЕО, страната вносител признава сумата, посочена от въпросната страна.
 3. Сумите за ползване в някоя от националните валути трябва да са еквивалентни на сумите в екю към първия работен ден на месец октомври 1996 г.
 4. Сумите в екю и техните еквиваленти във валутите на държавите-членки на ЕО и на Западния бряг и Ивицата Газа се преглеждат от Съвместния комитет по искане на Общността или на Палестинската администрация. При провеждане на този преглед Съвместният комитет се уверява, че сумите в използваните национални валути не са били намалени и освен това разглежда въпроса желателно ли е да се запази ефекта от въпросните лимити в реални условия. За целта тази комисия може да реши да промени сумите в екю.
 ДЯЛ VI
 УСЛОВИЯ ЗА АДМИНИСТРАТИВНА ПОМОЩ
 Член 30
 Взаимопомощ
 1. Митническите власти на държавите-членки на ЕО и на Западния бряг и Ивицата Газа си предоставят чрез Европейската комисия образци на отпечатъците от печатите, използвани от техните митнически служби за издаване на удостоверения за движение EUR.1, както и адресите на митническите власти, отговорни за потвърждаване на тези удостоверения и фактурни декларации.
 2. За да осигурят правилно прилагане на настоящия протокол, Общността и Палестинската администрация се подпомагат взаимно чрез компетентните митнически администрации при проверка на автентичността на удостоверенията за движение EUR.1 или фактурните декларации и на верността на информацията, представена в тези документи.
 Член 31
 Проверка на доказателствата за произход
 1. Впоследствие се провеждат произволно проверки на доказателствата за произход или когато митническите власти на страната вносител имат основателни съмнения във връзка с автентичността на тези документи, статута за произход на въпросните продукти или изпълнението на другите изисквания на настоящия протокол.
 2. С цел изпълнение на разпоредбите на параграф 1 митническите власти на страната вносител връщат удостоверението за движение EUR.1 и фактурата, ако е била подадена, фактурната декларация или копия от тези документи на митническите власти на страната износител, като по целесъобразност съобщават причините за запитването. Всички документи и получена информация, загатващи че предоставената информация за доказателството за произход е невярна, се изпращат в подкрепа на искането за проверка.
 3. Проверката се извършва от митническите власти на страната износител. За целта те трябва


text:
да са овластени да поискат всякакви доказателства и да провеждат всякакви проверки на сметките на износителя или каквито и да било други проверки, сметнати за подходящи.
 4. Ако митническите власти на страната вносител решат да прекратят временно предоставянето на преференциален статут на въпросните продукти в очакване на резултатите от проверката, на вносителя се предлага да освободи продуктите, които остават предмет на всякакви предпазни мерки, сметнати за необходими.
 5. Митническите власти, поискали проверката, се информират за резултатите от нея възможно най-скоро. Резултатите трябва да показват ясно автентични ли са документите и дали въпросните продукти са с произход от Общността или от Западния бряг и Ивицата Газа и отговарят ли на другите изисквания на настоящия протокол.
 6. Ако в случаи на резонно съмнение не се получи отговор в рамките на 10 месеца от датата на молбата за проверка, или ако отговорът не съдържа достатъчно информация за определяне автентичността на въпросния документ или за реалния произход на продуктите, запитващите митнически органи, освен при извънредни обстоятелства, отказват правото на преференции.
 Член 32
 Уреждане на спорове
 Когато възникнат спорове по отношение на процедурите за проверка в член 31, които не могат да бъдат разрешени от поискалите проверка митнически власти, нито от митническите власти, отговарящи за извършването на тази проверка, или когато се повдигне въпрос за тълкуването на настоящия протокол — те се отнасят до Съвместния комитет.
 Във всички случаи уреждането на споровете между вносителя и митническите власти на страната вносител се извършва по законите на въпросната страна.
 Член 33
 Наказания
 Наказания се налагат на всяко лице, съставило или предизвикало съставянето на документ, който съдържа невярна информация с цел получаване на преференциален статут за дадени продукти.
 Член 34
 Свободни зони
 1. Общността и Палестинската администрация предприемат всички необходими стъпки, за да осигурят продуктите, търгувани с доказателство за произход, които в процес на транспортиране използват свободна зона на тяхна територия, да не бъдат подменени с някакви други стоки и да не бъдат обработвани по друг начин, освен чрез нормалните операции, предназначени да предотвратят повреждането им.
 2. Чрез изключване от разпоредбите, съдържащи се в параграф 1, когато продуктите с произход от Общността или от Западния бряг и Ивицата Газа се внасят в свободна зона с доказателство за произход и претърпяват някакво третиране или обработка, въпросните власти издават ново удостоверение за движение EUR.1 по молба на износителя, ако третирането или обработката са в съответствие с разпоредбите на настоящия протокол.
 ДЯЛ VII
 СЕУТА И МЕЛИЛА
 Член 35
 Прилагане на протокола
 1. Терминът „Общност“, използван в член 2, не обхваща Сеута и Мелила.
 2. Когато се внасят в Сеута и Мелила, продуктите с произход от Западния бряг и Ивицата Газа се ползват във всички отношения от същия митнически статут, както и прилагания спрямо продуктите с произход от митническата територия на Общността съгласно протокол 2 от Акта за присъединяване на Кралство Испания и Португалската република към Европейските общности. Палестинската администрация предоставя за вноса на продукти с произход от Сеута и Мелила същия митнически статут, както и прилагания спрямо продуктите, внасяни и с произход от Общността.
 3. За целта на прилагане на параграф


text:
2 за продукти с произход от Сеута и Мелила настоящият протокол се прилага mutatis mutandis, като е предмет на специални условия, посочени в член 36.
 Член 36
 Специални условия
 1. При положение, че са превозени директно в съответствие с разпоредбите на член 12, продуктите се приемат както следва:
 1.
 продукти с произход от Сеута и Мелила:
 а)
 изцяло готови продукти от Сеута и Мелила;
 б)
 продукти, произведени в Сеута и Мелила, в чието производство са използвани продукти, различни от посочените в буква а), при положение че:
 i)
 въпросните продукти са претърпели достатъчна степен на доработка или обработка по смисъла на член 5 от настоящия протокол; или
 ii)
 тези продукти са с произход от Западния бряг и Ивицата Газа или от Общността по смисъла на настоящия протокол, при положение че са били подложени на доработка или обработка, надхвърляща недостатъчната доработка или обработка, споменати в член 6, параграф 1.
 2.
 продукти с произход от Западния бряг и Ивицата Газа:
 а)
 изцяло готови продукти от Западния бряг и Ивицата Газа;
 б)
 продукти, произведени на Западния бряг и Ивицата Газа, при чието производство са използвани продукти, различни от посочените в буква а), при положение че:
 i)
 въпросните продукти са претърпели достатъчна степен на доработка или обработка по смисъла на Член 5 от настоящия протокол; или
 ii)
 тези продукти са с произход от Сеута и Мелила или от Общността по смисъла на настоящия протокол, при положение че са били подложени на доработка или обработка, надхвърляща недостатъчната доработка или обработка, споменати в член 6,параграф 1.
 2. Сеута и Мелила се приемат като единна територия.
 3. Износителят или овластеният му представител вписват „Западния бряг и Ивицата Газа“ и „Сеута и Мелила“ в клетка 2 на удостоверенията за движение EUR.1 или фактурните декларации. Освен това, в случай че продуктите са с произход от Сеута и Мелила, това се посочва в клетка 4 на удостоверенията за движение EUR.1 или фактурните декларации.
 4. Испанските митнически власти носят отговорност за прилагането на настоящия протокол в Сеута и Мелила.
 ДЯЛ VIII
 ЗАКЛЮЧИТЕЛНИ РАЗПОРЕДБИ
 Член 37
 Изменения на протокола
 Съвместния комитет може да вземе решение да измени разпоредбите на настоящия протокол.
 Член 38
 Изпълнение на протокола
 Общността и палестинската администрация предприемат поотделно необходимите стъпки за изпълнение на настоящия протокол.
 Член 39
 Транзитно преминаващи стоки или стоки на склад
 Разпоредбите на споразумението може да се прилагат за стоки, които отговарят на разпоредбите на настоящия протокол и които на датата на влизане в сила на споразумението или преминават транзитно, или са в Общността или на Западния бряг и Ивицата Газа, или пък са оставени за временно съхранение в складове на митницата или в свободни зони, и за които на митническите власти на страната износител, в рамките на четири месеца от тази дата, трябва да се представи удостоверение за движение EUR.1, парафирано ретроспективно от компетентните органи на страната износител, придружено с документи, удостоверяващи че стоките са транспортирани директно.
 ЗАКЛЮЧИТЕЛЕН АКТ
 Пълномощниците на
 ЕВРОПЕЙСКАТА ОБЩНОСТ,
 наричана по-долу „Общността“,
 от една страна, и
 пълномощниците на
 ОРГАНИЗАЦИЯТА ЗА ОСВОБОЖДЕНИЕ НА ПАЛЕСТИНА (ООП) ОТ ИМЕТО НА ПАЛЕСТИНСКАТА АДМИНИСТРАЦИЯ НА ЗАПАДНИЯ


text:
БРЯГ И ИВИЦАТА ГАЗА,
 наричана по-долу „Палестинската администрация“,
 от друга,
 на срещата си в Брюксел на 24 февруари 1997 г. за подписване на Евро-Средиземноморско временно споразумение за присъединяване в областта на търговията и сътрудничеството между Европейската общност, от една страна, и Организацията за освобождение на Палестина (ООП) от името на Палестинската администрация на Западния бряг и Ивицата Газа, от друга, наричано по-долу „Евро-Средиземноморско временно споразумение за присъединяване“, приеха следните текстове:
 Евро-Средиземноморско временно споразумение за присъединяване, приложенията към него и следните протоколи:
 Протокол 1
 за условията, валидни за внос в Общността на селскостопански продукти с произход от Западния бряг и Ивицата Газа.
 Протокол 2
 за условията, валидни за внос на Западния бряг и Ивицата Газа на селскостопански продукти с произход от Общността.
 Протокол 3
 за дефиниция на понятието „продукти с произход от“ и методите за административно сътрудничество.
 Пълномощниците на Общността и пълномощниците на Палестинската администрация приеха текстовете на изредените по-долу декларации, приложени към заключителния акт:
 Съвместна декларация за интелектуалната, индустриалната и търговската собственост (член 33 от Споразумението),
 Съвместна декларация за член 55 от Споразумението,
 Съвместна декларация за член 58 от Споразумението,
 Съвместна декларация за децентрализирано сътрудничество,
 Съвместна декларация за член 67 от Споразумението,
 Съвместна декларация за член 70 от Споразумението,
 Съвместна декларация за закрила на данните,
 Съвместна декларация за програма за подкрепа на палестинската индустрия,
 а по отношение на протокол 3, касаещ дефиницията на понятието „продукти с произход от“ и методите за административно сътрудничество, следните съвместни декларации:
 1.
 Съвместна декларация относно Княжество Андора;
 2.
 Съвместна декларация относно Република Сан Марино.
 Пълномощниците на Общността и пълномощниците на Палестинската администрация също така отбелязаха Споразумението под формата на размяна на писма, споменати по-долу и приложени към заключителния акт:
 Споразумение под формата на размяна на писма между Общността и Палестинската администрация, касаещо член 1 от протокол 1, относно внос в Общността на прясно откъснати цветя и цветни пъпки, спадащи към подпозиция 0603 10 от Общата митническа тарифа.
 Пълномощниците на Палестинската администрация отбелязаха Декларацията на Европейската общност, спомената по-долу и приложена към настоящия заключителен акт:
 Декларация за кумулативен произход.
 Hecho en Bruselas, el veinticuatro de febrero de mil novecientos noventa y siete.
 Udfærdiget i Bruxelles den fireogtyvende februar nitten hundrede og syv og halvfems. Geschehen zu Brüssel am vierundzwanzigsten Februar neunzehnhundertsiebenundneunzig.
 Έγινε στις Βρυξέλλες, στις είκοσι τέσσερις Φεβρουαρίου χίλια εννιακόσια ενενήντα επτά.
 Done at Brussels on the twenty-fourth day of February in the year one thousand nine hundred and ninety-seven.
 Fait à Bruxelles, le vingt-quatre février mil neuf cent quatre-vingt-dix-sept.
 Fatto a Bruxelles, addi ventiquattro febbraio millenovecentonovantasette.
 Gedaan te Brussel, de vierentwintigste februari negentienhonderd zevenennegentig.
 Feito em Bruxelas, em vinte e quatro de Fevereiro de mil novecentos e noventa e sete.
 Tehty Brysselissä kahdentenakymmenentenäneljäntenä päivänä helmikuuta vuonna tuhatyhdeksänsataayhdeksänkymmentäseitsemän.
 Som skedde i Bryssel den tjugofjärde februari nittonhundranittiosju.
 Por la Comunidad Europea
 For Det Europæiske Fællesskab
 Für die Europäische Gemeinschaft
 Για την Ευρωπαϊκή Κοινότητα
 For the European Community
 Pour la Communauté européenne
 Per la Comunità europea
 Voor de Europese Gemeenschap
 Pela Comunidade Europeia
 Euroopan yhteisön puolesta
 På Europeiska gemenskapens vägnar
 СЪВМЕСТНИ ДЕКЛАРАЦИИ
 Съвместна декларация за интелектуалната, индустриалната и


text:
търговската собственост (член 33 от Споразумението)
 За целта на настоящото споразумение интелектуалната, индустриалната и търговската собственост включват по-специално авторските права, включително авторски права за компютърни програми, и сходните с тях права, патенти, промишлен дизайн, географски означения, включително наименования за произход, търговски марки и марки за услуги, топография на интегрални схеми, както и защита срещу нелоялна конкуренция, както се посочва в член 10а на Парижката конвенция за закрила на индустриалната собственост (Стокхолмски акт, 1967 г.) и закрила на неразкрита информация за производствени тайни.
 Съвместна декларация за член 55 от Споразумението
 Договарящите се страни потвърждават своята ангажираност с мирния процес в Близкия изток и схващането си, че мирът трябва да се укрепва посредством регионално сътрудничество. Общността е готова да подкрепи съвместна разработка на проекти, представени от Палестинската администрация и други регионални участници, която да бъде предмет на съответните технически и бюджетни процедури на Общността.
 Договарящите се страни потвърждават, че Споразумението се явява част от процеса, започнат на Конференцията в Барселона на 27 ноември 1995 г., както и това че двустранното сътрудничество между Европейската общност и Палестинската администрация допълва регионалното сътрудничество в контекста на Евро-Средиземноморското партньорство.
 Съвместна декларация за член 58 от Споразумението
 Договарящите се страни се споразумяха да не се включва достъпа до заетост в рамките на програмите за младежки обмен.
 Съвместна декларация за децентрализирано сътрудничество
 Договарящите се страни потвърждават придаваната от тях значимост на програмите за децентрализирано сътрудничество като средство за насърчаване на обмена на опит и внедряването на знания в средиземноморския регион и между Европейската общност и средиземноморските партньори.
 Съвместна декларация за член 67 от Споразумението
 При прилагане на арбитражни процедури договарящите се страни ще полагат усилия Съвместния комитет да назначи трети арбитър в рамките на два месеца от назначаване на втория арбитър.
 Съвместна декларация за член 70 от Споразумението
 1.
 Договарящите се страни се споразумяха, че за целите на тълкуването и прилагането на Споразумението, особено неотложни случаи съгласно член 70 на Споразумението са случаите на сериозно нарушаване на Споразумението от едната от двете Договарящи се страни. Значително нарушаване на Споразумението се състои от:
 —
 отказ от Споразумението, когато подобен отказ не е разрешен съгласно общите правила на международното право,
 —
 нарушаване на основните елементи на Споразумението, изложени в член 2 на въпросния документ.
 2.
 Договарящите се страни се споразумяха, че подходящите мерки, споменати в член 70 са мерките, предприети в съответствие с международното право. Ако една от договарящите се страни предприеме мерки в случай на особена неотложност при прилагане на член 70, другата страна може да прибегне към процедура за уреждане на спорове.
 Съвместна декларация за закрила на данните
 Договарящите се страни се споразумяха, че закрилата на данните ще бъде гарантирана във всички области, където се предвижда обмен на лични данни.
 Съвместна декларация за програма в подкрепа на палестинската индустрия
 Договарящите се страни се споразумяха, че ще бъде предоставена програма за подкрепа на палестинската индустрия, предназначена да подкрепи и развие капацитета на палестинския индустриален сектор.
 Общността разширява достъпа до начално финансиране и до капитал за палестинския бизнес на Западния бряг и Ивицата Газа. Това включва Инвестиционната програма на ЕО


text:
за партньорство (ECIP), която предоставя помощи за разходите при започване на бизнес, като проучване на приложимостта и техническа помощ, а в някои случаи — достъп до финансиране на съвместни предприятия. Достъпно е също така отпускане на заеми, особено за малки и средни предприятия, посредством възобновяем фонд, управляван от Палестинската фондация за развитие, въз основа на безвъзмездни помощи от Общността. Европейската инвестиционна банка предоставя заеми и рисков капитал на палестинския бизнес чрез местните банки.
 Общността създаде Център за развитие на частния бизнес на Западния бряг и Ивицата Газа, за да осигури помощ, обучение и консултации за палестинската индустрия, при започване на бизнес и планиране, бизнес управление, стратегия и маркетинг.
 Общността признава, че палестинската индустрия трябва да търси пазари зад граница. Затова настоящото споразумение позволява безмитен достъп на палестинските промишлени продукти до пазарите на Европейската общност. Центърът на палестинските предприятия и в неговите рамки Евроинфоцентъра следователно са на разположение за развитие и улесняване на контактите и за съвместните предприятия на европейската и палестинската индустрии, посредством партньорски мероприятия (схемите за Европейско партньорство, Средиземноморско партньорство и Средиземноморски предприятия) и различни други средства (като BC Net — Мрежа за бизнес сътрудничество и BRE — Мрежи от центрове за сближаване на предприятията), които са на разположение от време на време.
 Общността признава също така, че палестинската индустрия страда от липса на основна икономическа инфраструктура. Отбелязвайки, че в контекста на предоставената от Общността помощ за развитие на Западния бряг и Ивицата Газа част от тази помощ може да бъде предоставена за подпомагане на палестинската индустрия, Общността ще разгледа исканията от страна на Палестинската администрация част от тези средства, като безвъзмездни помощи и заеми, да бъдат насочени за възстановяването на жизнено важни икономически инфраструктури.
 В рамките на икономическото сътрудничество в съответствие с настоящото споразумение, двете договарящи се страни ще поддържат редовен обмен на идеи, за да установят как гамата от механизми за подкрепа, описани в настоящата декларация, както и всякакви други механизми, които биха могли да възникнат, могат да се съчетаят най-ефективно, за да се осигури най-подходящата подкрепа за палестинската индустрия.
 Съвместна декларация за Княжество Андора
 1.
 Продуктите с произход от Княжество Андора, спадащи към глави 25—97 на Хармонизираната система, се приемат от Палестинската администрация като продукти с произход от Общността по смисъла на настоящото споразумение.
 2.
 Протокол 3 се прилага mutatis mutandis за целта на определяне на статута за произход на гореспоменатите продукти.
 Съвместна декларация за Република Сан Марино
 1.
 Продуктите с произход от Република Сан Марино се приемат от Палестинската администрация като продукти с произход от Общността по смисъла на настоящото споразумение.
 2.
 Протокол 3 се прилага mutatis mutandis за целта на определяне на статута за произход на гореспоменатите продукти.
 СПОРАЗУМЕНИЕ ПОД ФОРМАТА НА РАЗМЯНА НА ПИСМА
 между Общността и Палестинската администрация във връзка с член 1 от протокол 1, относно вноса в Общността на прясно откъснати цветя и цветни пъпки, попадащи в подпозиция 0603 10 от Общата митническа тарифа
 Уважаеми Господине...,
 Общността и Палестинската администрация се споразумяха за следното:
 Член 1 от протокол 1 разпорежда премахването на митата върху вноса в Общността на прясно откъснати


text:
цветя и цветни пъпки, попадащи в подпозиция 0603 10 от Общата митническа тарифа, с произход от Западния бряг на река Йордан и Ивицата Газа, с лимит 1 500 тона.
 Палестинската администрация се задължава да спазва поставените условия за внос в Общността на рози и карамфили, отговарящи на условията за премахване на тази тарифа:
 —
 ценовото ниво на вноса в Общността трябва да се равнява минимум на 85 % от ценовото ниво в Общността за същите продукти и за същия период;
 —
 палестинските ценови нива се определят чрез записване на цените на вносните продукти на представителни пазари за вносни стоки в Общността;
 —
 ценовото ниво на Общността се базира върху цени на производителите, записани на представителни пазари на основните държави-членки производители;
 —
 ценовите нива се записват веднъж на две седмици, като се претеглят за съответните количества. Тази разпоредба е валидна за цените на Общността и за палестинските цени;
 —
 както при цените на производителите от Общността, така и при цените на внесените от Палестина продукти, се прави разграничение за едри и дребни рози и за едноцветни и многоцветни карамфили;
 —
 ако нивото на палестинските цени за някой вид продукт е под 85 % от ценовото ниво на Общността, преференциалните тарифи се премахват. Общността възстановява преференциалните тарифи, когато палестинските ценови нива са равни на 85 % или са по-високи от записаните ценови нива на Общността.
 Ще Ви бъда задължен, ако потвърдите, че Палестинската администрация е съгласна със съдържанието на това писмо.
 Моля, Уважаеми Господине, приемете уверения за дълбокото ми уважение.
 От името на Съвета на Европейския съюз
 Уважаеми Господине...,
 Имам честта да потвърдя получаването на Вашето писмо с днешна дата, което гласи следното:
 „Общността и Палестинската администрация се споразумяха за следното:
 Член 1 от Протокол 1 разпорежда премахването на митата върху вноса в Общността на прясно откъснати цветя и цветни пъпки, попадащи в подпозиция 0603 10 от Общата митническа тарифа, с произход от Западния бряг на река Йордан и Ивицата Газа, с лимит 1 500 тона.
 Палестинската администрация се задължава да спазва поставените условия за внос в Общността на рози и карамфили, отговарящи на условията за премахване на тази тарифа:
 —
 ценовото ниво на вноса в Общността трябва да се равнява минимум на 85 % от ценовото ниво в Общността за същите продукти и за същия период;
 —
 палестинските ценови нива се определят чрез записване на цените на вносните продукти на представителни пазари за вносни стоки в Общността;
 —
 ценовото ниво на Общността се базира върху цени на производителите, записани на представителни пазари на основните държави-членки производители;
 —
 ценовите нива се записват веднъж на две седмици, като се претеглят за съответните количества. Тази разпоредба е валидна за цените на Общността и за палестинските цени;
 —
 както при цените на производителите от Общността, така и при цените на внесените от Палестина продукти, се прави разграничение за едри и дребни рози и за едноцветни и многоцветни карамфили;
 —
 ако нивото на палестинските цени за някой вид продукт е под 85 % от ценовото ниво на Общността, преференциалните тарифи се премахват. Общността възстановява преференциалните тарифи,


text:
когато палестинските ценови нива са равни на 85 % или са по-високи от записаните ценови нива на Общността.
 Ще Ви бъда задължен, ако потвърдите, че Палестинската администрация е съгласна със съдържанието на това писмо.“
 Имам честта да потвърдя, че Палестинската администрация е съгласна със съдържанието на Вашето писмо.
 Моля, Уважаеми Господине, приемете уверения за дълбокото ми уважение.
 От името на Палестинската администрация
 ДЕКЛАРАЦИЯ НА ЕВРОПЕЙСКАТА ОБЩНОСТ
 Декларация за принципа на кумулативен произход
 В съзвучие с развитието на политическите събития, ако и когато Палестинската администрация и една или повече средиземноморски държави сключат споразумения за свободна търговия помежду си, Европейската общност е готова да приложи в търговските си споразумения с тези държави принципа за кумулативния произход.


text:
 12.6.2010
 BG
 Официален вестник на Европейския съюз
 L 147/11
 РЕШЕНИЕ No 1/2009
 от 21 декември 2009 година
 на комитета, създаден със Споразумението между Европейската общност и Конфедерация Швейцария за взаимно признаване по отношение на оценка за съответствие относно включването в приложение 1 на нова глава 17 относно асансьорите и за изменение на глава 1 относно машините
 (2010/328/ЕС)
 КОМИТЕТЪТ,
 като взе предвид Споразумението между Европейската общност и Конфедерация Швейцария за взаимно признаване по отношение на оценка за съответствие (наричано по-нататък „Споразумението“), и по-специално член 10, параграф 4, член 10, параграф 5 и член 18, параграф 2 от него,
 (1)
 Като се има предвид, че Европейският съюз прие нова директива за машините (1), а Швейцария измени законодателните, регулаторните и административните си разпоредби, които съгласно член 1, параграф 2 от Споразумението се приемат за „еднакви“ с гореупоменатото законодателство на Европейския съюз.
 (2)
 Като се има предвид, че глава 1 — „Машини“ — от приложение 1 следва да бъде изменена, за да бъдат отразени тези нови обстоятелства.
 (3)
 Като се има предвид, че съгласно член 10, параграф 5 Комитетът може да изменя приложенията към настоящото споразумение,
 РЕШИ СЛЕДНОТО:
 1.
 Приложение 1 — „Продуктови сектори“ — към Споразумението се изменя с цел включването на нова глава 17 относно асансьорите, в съответствие с разпоредбите, установени в притурка А, приложена към настоящото решение.
 2.
 Глава 1 — „Машини“ — от приложение 1 към Споразумението се изменя в съответствие с разпоредбите, определени в притурка Б, приложена към настоящото решение. Настоящото изменение влиза в сила считано от 29 декември 2009 г.
 3.
 Настоящото решение, съставено в два екземпляра, се подписва от представители на Комитета, упълномощени да действат от името на страните. Настоящото решение влиза в сила считано от датата на полагане на последния подпис.
 Подписано в Берн на 21 декември 2009 година.
 От името на Конфедерация Швейцария
 Heinz HERTIG
 Подписано в Брюксел на 18 декември 2009 година.
 От името на Европейския съюз
 Fernando PERREAU DE PINNINCK
 (1) Директива 2006/42/ЕО на Европейския парламент и на Съвета от 17 май 2006 г. относно машините и за изменение на Директива 95/16/ЕО (ОВ L 157, 9.6.2006 г., стр. 24).
 ПРИТУРКА А
 В приложение 1 — „Продуктови сектори“ — се добавя следната глава 17 относно асансьорите:
 „ГЛАВА 17
 АСАНСЬОРИ
 РАЗДЕЛ I
 Законодателни, подзаконови и административни разпоредби
 Разпоредби, попадащи в обхвата на член 1, параграф 2
 Европейски съюз
 1.
 Директива 95/16/ЕО на Европейския парламент и на Съвета от 29 юни 1995 г. за сближаване законодателствата на държавите-членки относно асансьорите (ОВ L 213, 7.9.1995 г., стр. 1).
 Швейцария
 100.
 Федерален закон от 19 март 1976 г. относно безопасността на технически инсталации и оборудване (RO 1977 2370), последно изменен на 17 юни 2005 г. (RO 2006 2197).
 101.
 Наредба от 23 юни 1999 г. относно безопасността на асансьорите (RO 1999 1875), последно изменена на 2 април 2008 г. (RO 2008 1785).
 РАЗДЕЛ II
 Органи за оценка на съответствието
 Комитетът, създаден съгласно член 10 от настоящото споразумение, съставя и поддържа актуален списък на органите за оценка на съответствието, съгласно процедурата, описана в член 11 от споразумението.
 РАЗДЕЛ


text:
III
 Определящи органи
 Комитетът, създаден съгласно член 10 от настоящото споразумение, съставя и поддържа актуален списък на определящите органи, нотифицирани от страните по споразумението.
 РАЗДЕЛ IV
 Специални правила, свързани с определянето на органи за оценка на съответствието
 При определянето на органи за оценка на съответствието определящите органи спазват общите принципи, включени в приложение 2 към настоящото споразумение, и критериите за оценка, установени в приложение VII към Директива 95/16/ЕО.
 РАЗДЕЛ V
 Допълнителни разпоредби
 1. Обмен на информация
 В съответствие с член 8, параграф 3 от Директива 95/16/ЕО Европейската комисия, органите, упоменати в раздел III и органите за оценка на съответствието, одобрени съгласно настоящото споразумение, могат, при поискване, да получат от монтажника копие от декларацията за съответствие и протоколите от изпитванията, проведени при окончателната инспекция.
 В съответствие с раздел A, точка 5 и раздел Б, точка 5 от приложение V към Директива 95/16/ЕО те могат да получат от органа за оценка на съответствието, издал сертификата за преглед на типа, копие от същия сертификат и, при обосновано искане, копие от техническото досие и от протоколите от направените прегледи, изчисления и изпитвания.
 В съответствие с раздел А, точка 7 и раздел Б, точка 7 от приложение V към Директива 95/16/ЕО органите за оценка на съответствието, издали сертификатите за преглед на типа, трябва да съобщят на органите на държавите-членки, на Швейцария и на останалите органи за оценка на съответствието информацията от значение относно сертификатите за преглед на типа, които са издали или оттеглили.
 В съответствие с точка 6 от приложения VIII, IX, XII, XIII и XIV към Директива 95/16/ЕО органите за оценка на съответствието, одобрени с настоящото споразумение, трябва да препращат на останалите органи за оценка на съответствието информацията от значение във връзка с издадените или оттеглени одобрения на системи за осигуряване на качеството.
 В случаите, посочени в член 8, параграф 2, подточки i), ii) и iii) от Директива 95/16/ЕО, лицето, носещо отговорността за изготвянето на проекта за асансьора, трябва да осигури за лицето, отговорно за изграждането, монтажа и изпитванията, цялата необходима документация и информация, така че последното да може да работи в условията на абсолютна безопасност.
 2. Техническа документация
 Достатъчно е производителят на дадено предпазно устройство, негов упълномощен представител, установен на територията на ЕС или на Швейцария или, в случай че липсват и двамата посочени — лицето, отговорно за пускането на предпазните устройства на пазара, да пази на разположение на националните власти, заедно с техническата документация, копия от декларациите за съответствие и допълненията към тях, изисквани (според случая) от националните органи за целите на инспекцията на територията на една от страните по споразумението в продължение на най-малко десет години, считано от датата, на която последно е било произведено предпазното устройство.
 Достатъчно е монтажникът на асансьора да пази при техническата документация копие от декларацията за съответствие и допълненията към нея и сертификата от окончателната инспекция (при необходимост) в продължение на 10 години, считано от датата на пускане на асансьора на пазара.
 В случаите, в които монтажникът не е установен на територията на Съюза или на Швейцария, задължението е за съответния нотифициран орган.
 Страните се задължават


text:
да препращат цялата съответна техническа документация при поискване от властите на другата страна по споразумението.
 3. Пазарен надзор
 Страните се уведомяват взаимно за установените на тяхната територия органи, отговорни за провеждането на дейностите по наблюдение, свързани с прилагането на тяхното законодателство, както е посочено в раздел I.
 Страните се уведомяват взаимно за дейностите по пазарен надзор, провеждани в рамките на определените за целта органи.“
 ПРИТУРКА Б
 В приложение 1, глава 1 — „Машини“ — текстът следва да бъде заличен и заменен със следния текст, който влиза в сила считано от 29 декември 2009 г., от която дата се прилага новата директива относно машините.
 „ГЛАВА 1
 МАШИНИ
 РАЗДЕЛ I
 Законодателни, подзаконови и административни разпоредби
 Разпоредби, попадащи в обхвата на член 1, параграф 2
 Европейски съюз
 1.
 Директива 2006/42/ЕО на Европейския парламент и на Съвета от 17 май 2006 г. относно машините и за изменение на Директива 95/16/ЕО (ОВ L 157, 9.6.2006 г., стр. 24).
 Швейцария
 100.
 Федерален закон от 19 март 1976 г. относно безопасността на технически инсталации и оборудване (RO 1977 2370), последно изменен на 17 юни 2005 г. (RO 2006 2197).
 101.
 Наредба от 12 юни 1995 г. относно безопасността на технически инсталации и оборудване (RO 1995 2770), последно изменена на 2 април 2008 г. (RO 2008 1785).
 102.
 Наредба от 2 април 2008 г. относно безопасността на машините (RO 2008 1785).
 РАЗДЕЛ II
 Органи за оценка на съответствието
 Комитетът, създаден съгласно член 10 от настоящото споразумение, съставя и поддържа актуален списък на структурите за оценка на съответствието, съгласно процедурата, описана в член 11 от споразумението.
 РАЗДЕЛ III
 Определящи органи
 Комитетът, създаден съгласно член 10 от настоящото споразумение, съставя и поддържа актуален списък на определящите органи, нотифицирани от страните по споразумението.
 РАЗДЕЛ IV
 Специални правила във връзка с определянето на органи за оценка на съответствието
 При определянето на органи за оценка на съответствието определящите органи спазват общите принципи, включени в приложение 2 към настоящото споразумение, и критериите за оценка, определени в приложение XI към Директива 2006/42/ЕО.
 РАЗДЕЛ V
 Допълнителни разпоредби
 1. Машини втора употреба
 Законодателните, подзаконовите и административните разпоредби, изброени в раздел I, не се прилагат за машини втора употреба.
 Принципът, залегнал в член 1, параграф 2 от настоящото споразумение, се прилага обаче за машини, пуснати законно на пазара и/или пуснати в действие в една от страните и изнасяни като машини втора употреба на пазара на другата страна.
 Другите разпоредби, които се отнасят до машини втора употреба, например тези, свързани с безопасността на работното място, действащи в държавата вносител, остават приложими.
 2. Обмен на информация
 В съответствие с член 9 от настоящото споразумение страните обменят помежду си информацията, необходима за правилното прилагане на настоящата глава.
 Страните се задължават да препращат цялата съответна техническа документация при поискване от властите на другата страна по споразумението.
 3. Лице, посочено в декларацията за съответствие на машините като упълномощено да състави техническото досие
 Декларацията за съответствие на машината трябва да съдържа името и адреса на лицето, упълномощено да състави техническото досие, като това лице трябва да е установено на територията на съответната страна по


text:
 Важна правна забележка
 |
 21999A1130(01)
 Официален вестник n° L 305 , 30/11/1999 стр. 0026 - 0026 специално чешко издание глава 3 том 27 стр. 133 - 133 специално испанско издание глава 3 том 27 стр. 133 - 133 специално унгарско издание глава 3 том 27 стр. 133 - 133 специално литвийско издание глава 3 том 27 стр. 133 - 133 LV.ES глава 3 том 27 стр. 133 - 133 MT.ES глава 3 том 27 стр. 133 - 133 PL.ES глава 3 том 27 стр. 133 - 133 SK.ES глава 3 том 27 стр. 133 - 133 специално словенско издание глава 3 том 27 стр. 133 - 133
 19991130Протокол относно ветеринарни въпросив допълнение към споразумението между Европейската общност, от една страна, и правителството на Дания и местното правителство на Фaрьорските острови, от друга странаЕВРОПЕЙСКАТА ОБЩНОСТ,от една страна, иПРАВИТЕЛСТВОТО НА ДАНИЯ И МЕСТНОТО ПРАВИТЕЛСТВО НА ФАРЬОРСКИТЕ ОСТРОВИ,от друга страна,като взеха предвид Споразумението между Европейската общност, от една страна, и правителството на Дания и местното правителство на Фарьорските острови, от друга страна, сключено в Брюксел на 6 декември 1996 г. ("споразумението"),като отбелязват желанието си за укрепване и разширяване на съществуващите икономически отношения между Европейската общност и Фарьорските острови и за осигуряване, с оглед на условията за лоялна конкуренция, на хармонично развитие на търговията между двете страни,като отбелязват задължението на страните да прилагат правилата си в областта на ветеринарните въпроси без никаква дискриминация и да не въвеждат нови мерки, приложението на които ненужно ще препятства търговията,като потвърждават ангажираността си по отношение на правата и задълженията, установени в съответствие със Споразумението за прилагането на санитарни и фитосанитарни мерки на СТО,като желаят да гарантират, че търговията с живи животни и животински продукти между Европейската общност и Фарьорските острови се извършва по начин, който опазва здравето на хората и животните,(1) като имат предвид, че за целта търговията следва да се извършва в съответствие с ветеринарните правила на Общността;(2) като имат предвид, че споразумението следва съответно да бъде допълнено с настоящия протокол,СЕ СПОРАЗУМЯХА ЗА СЛЕДНОТО:Член 1Фарьорските острови се задължават да прилагат ветеринарните правила на Общността по отношение на следното:I. Превантивни мерки/обявяване на заболявания.II. Здравето на животните: търговия и пускане на пазара (с изключение на тези относно правилата за трети страни, посочени в точка VI).III. Защитни мерки за здравето на животните относно продукти за опазване здравето на животните (с изключение на тези относно правилата за трети страни, посочени в точка VI).IV. Защитни мерки за общественото здраве: правилата, регулиращи пускането на пазара (с изключение на тези относно правилата за трети страни, посочени в точка VI).V. Хормони, остатъчни вещества, BST, зоонози, животински остатъци, медикаментозни храни.VI. Внос от трети страни.VII. Инспектиране, идентифициране на животните, взаимопомощ.VIII. Зоотехника (включително и разпоредбите относно трети страни).IX. Хуманно отношение към животните.X. Институционални въпроси.Член 2Съвместният комитет, създаден по член 31 от споразумението, изготвя списък на ветеринарните разпоредби, които ще се прилагат от Фарьорските острови, и условията за тяхното приложение.В рамките на съвместния комитет се създава ветеринарна подгрупа. Тя периодично изследва развитието на законодателството на Общността, приложимо за Фарьорските острови. При необходимост подгрупата прави препоръки пред съвместния комитет


text: с оглед на внасянето на изменения или актуализирането на въпросното законодателство.Член 3Настоящият протокол е неразделна част от споразумението.Член 4Настоящият протокол се одобрява от договарящите страни в съответствие с приетите от тях процедури. Той влиза в сила на първия ден от месеца след нотифицирането за приключване на тези процедури от договарящите страни.Член 5Настоящият протокол се съставя в два екземпляра на английски, гръцки, датски, нидерландски, испански, италиански, немски, португалски, фарьорски, фински, френски и шведски езици, като текстовете на всеки един от тези езици са еднакво автентични.--------------------------------------------------


text:
 23.11.2011
 BG
 Официален вестник на Европейския съюз
 L 307/1
 Само оригиналните текстове на ИКЕ на ООН имат правно действие съгласно международното публично право. Статутът и датата на влизане в сила на настоящото правило следва да бъдат проверени в последната версия на документа на ИКЕ на ООН относно статута TRANS/WP.29/343, който е на разположение на следния електронен адрес:
 http://www.unece.org/trans/main/wp29/wp29wgs/wp29gen/wp29fdocstts.html.
 Изменения от 2010 г. на Правило No 30 на Икономическата комисия за Европа на ООН (ИКЕ на ООН) — Единни условия относно одобряването на пневматични гуми за моторни превозни средства и техните ремаркета
 Изменения на Правило No 30, публикувано в ОВ L 201, 30.7.2008 г., стр. 70.
 Включва:
 Допълнение 16 към серия изменения 02 — дата на влизане в сила: 17 март 2010 г.
 Изменения в основния текст на Правилото
 Параграф 1 се изменя и гласи (добавя се и бележка под линия (2), както следва:
 „1. ПРИЛОЖНО ПОЛЕ
 Настоящото правило се отнася за нови пневматични гуми, предназначени основно за превозни средства от категории M1, N1, O1 и O2
 (1)
 (2).
 То не се прилага за гуми, предназначени основно за:
 а)
 оборудването на ретро автомобили;
 б)
 състезания.
 (1) Съгласно определенията в приложение 7 към Консолидираната резолюция за конструкцията на превозните средства (R.E.3) (документ TRANS/WP.29/78/Rev.1, последно изменен с поправка 4).
 (2) С настоящото правило се определят изискванията за гумите като компонент. То не ограничава тяхното монтиране на каквито и да е категории превозни средства.“


text:
 Важна правна забележка
 |
 22004D0168
 Официален вестник n° L 133 , 26/05/2005 стр. 0015 - 0016
 Решение на Съвместния комитет на ЕИПNo 168/2004от 3 декември 2004 годиназа изменение на приложение VI (Социална сигурност) към Споразумението за ЕИПСЪВМЕСТНИЯТ КОМИТЕТ НА ЕИП,като взе предвид Споразумението за Европейското икономическо пространство, изменено с Протокола за адаптиране на Споразумението за Европейско икономическо пространство, по-нататък наричано "Споразумението", и по-специално член 98 от него,като има предвид, че:(1) Приложение VI към споразумението се изменя с Решение на Съвместния комитет на ЕИП No 102/2004 от 9 юли 2004 г. [1].(2) Решение No 192 от 29 октомври 2003 г. относно условията за прилагане на член 50, параграф 1, буква б) от Регламент (ЕИО) No 574/72 на Съвета [2] следва да бъде включено в споразумението,(3) Решение No 193 от 29 октомври 2003 г. относно обработката на молби за пенсия [3] следва да бъде включено в споразумението.(4) Решение No 194 от 17 декември 2003 г. относно еднаквото прилагане на член 22, параграф 1, буква а), точка i) от Регламент (ЕИО) No 1408/71 на Съвета в държавите-членки по местопребиваване [4] следва да бъде включено в споразумението.(5) Препоръка No 23 от 29 октомври 2003 г. относно обработката на молби за пенсия [5] следва да бъде включена в споразумението,РЕШИ:Член 1Приложение VI към споразумението се изменя, както следва:1. След точка 3.67 (Решение No 191) се добавя следната точка:"3.68 32004 D 0324: Решение No 192 от 29 октомври 2003 г. относно условията за прилагане на член 50, параграф 1, буква б) от Регламент (ЕИО) No 574/72 на Съвета (ОВ L 104, 8.4.2004 г., стр. 114).За целите на настоящото споразумение, разпоредбите на решението се изменят така:Към точка 2, подточка 4 се добавя следното:"ИСЛАНДИЯ: Tryggingastofnun ríkisins (Държавен социалноосигурителен институт), Рейкявик.ЛИХТЕНЩАЙН: Liechtensteinische Alters-, Hinterlassenen- und Invalidenversicherung (Осигуряване за възраст, за преживял наследник и за инвалидност – Лихтенщайн), Вадуц.НОРВЕГИЯ: Rikstrygdeverket (Национална осигурителна администрация), Осло."3.69 32004 D 0325: Решение No 193 от 29 октомври 2003 г. относно обработката на молби за пенсия (ОВ L 104, 8.4.2004 г., стр. 123).3.70 32004 D 0327:Решение No 194 от 17 декември 2003 г. относно еднаквото прилагане на член 22, параграф 1, буква а), точка i) от Регламент (ЕИО) No 1408/71 на Съвета в държавите-членки по местопребиваване (ОВ L 104, 8.4.2004 г., стр. 127)."2. След точка 4.8 (Препоръка No 21) се добавя следната точка:"4.9 32004 H 0326: Препоръка No 23 от 29 октомври 2003 г. относно обработката на молби за пенсия (ОВ L 104, 8.4.2004 г., стр. 125)."Член 2Текстовете на Решения No 192, No 193, No 194 и Препоръка No 23 на исландски и норвежки език, които следва да се публикуват в притурката за ЕИП към Официален вестник на Европейския съюз, са автентични.Член 3Настоящото решение влиза в сила на 4 декември 2004 г., при условие че всички нотификации до Съвместния комитет на ЕИП съгласно член 103, параграф 1 от Споразумението са направени [******].Член 4Настоящото решение се публикува в раздела за ЕИП и в притурката за ЕИП към Официален вестник на Европейския съюз.Съставено в Брюксел на 3 декември 2004 година.За Съвместния комитет на ЕИППредседателKjartan Jóhannsson[1] ОВ L


text:
 10.6.2010
 BG
 Официален вестник на Европейския съюз
 L 143/29
 РЕШЕНИЕ НА СЪВМЕСТНИЯ КОМИТЕТ НА ЕИП
 No 34/2010
 от 12 март 2010 година
 за изменение на приложение XIX (Защита на потребителите) към Споразумението за ЕИП
 СЪВМЕСТНИЯТ КОМИТЕТ НА ЕИП,
 като взе предвид Споразумението за Европейското икономическо пространство, изменено с Протокола за адаптиране на Споразумението за Европейското икономическо пространство, наричано по-нататък „Споразумението“, и по-специално член 98 от него,
 като има предвид, че:
 (1)
 Приложение XIX към Споразумението бе изменено с Решение на Съвместния комитет на ЕИП No 86/2009 от 3 юли 2009 г. (1)
 (2)
 Директива 2006/114/ЕО на Европейския парламент и на Съвета от 12 декември 2006 г. относно заблуждаващата и сравнителната реклама (кодифицирана версия) (2) следва да бъде включена в Споразумението.
 (3)
 Директива 2006/114/ЕО отменя Директива 84/450/ЕИО на Съвета (3), която е включена в Споразумението и поради това следва да бъде заличена от него,
 РЕШИ:
 Член 1
 Текстът на точка 2 (Директива 84/450/ЕИО на Съвета) от приложение XIX към Споразумението се заменя със следния текст:
 „32006 L 0114: Директива 2006/114/ЕО на Европейския парламент и на Съвета от 12 декември 2006 г. относно заблуждаващата и сравнителната реклама (кодифицирана версия) (ОВ L 376, 27.12.2006 г., стр. 21).“
 Член 2
 Текстовете на Директива 2006/114/ЕО на исландски и на норвежки език, които следва да се публикуват в притурката за ЕИП към Официален вестник на Европейския съюз, са автентични.
 Член 3
 Настоящото решение влиза в сила на 13 март 2010 г., при условие че всички нотификации, предвидени в член 103, параграф 1 от Споразумението, са внесени в Съвместния комитет на ЕИП (4).
 Член 4
 Настоящото решение се публикува в раздела за ЕИП и в притурката за ЕИП към Официален вестник на Европейския съюз.
 Съставено в Брюксел на 12 март 2010 година.
 За Съвместния комитет на ЕИП
 Председател
 Alan SEATTER
 (1) ОВ L 277, 22.10.2009 г., стр. 38.
 (2) ОВ L 376, 27.12.2006 г., стр. 21.
 (3) ОВ L 250, 19.9.1984 г., стр. 17.
 (4) Без отбелязани конституционни изисквания.


text:
 19/ 11
 BG
 Официален вестник на Европейския съюз
 207
 41997A0827(01)
 C 261/2
 ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
 КОНВЕНЦИЯ,
 съставена на основание член K.3 от Договора за Европейския съюз, за връчване в държавите-членки на Европейския съюз на съдебни и извънсъдебни документи по граждански и търговски дела
 ВИСОКОДОГОВАРЯЩИТЕ СЕ СТРАНИ по настоящата конвенция, държави-членки на Европейския съюз:
 КАТО СЕ ПОЗОВАВАТ на Акта на Съвета на Европейския съюз от 26 май 1997 г.,
 КАТО ЖЕЛАЯТ да подобрят и ускорят предаването на съдебни и извънсъдебни документи по граждански и търговски дела за връчване между държавите-членки,
 КАТО ИМАТ ПРЕДВИД, че за тази цел предаването на тези документи трябва да става пряко и по-бърз способ между посочените от държавите-членки органи;
 КАТО ИМАТ ПРЕДВИД, че член K.3, параграф 2, буква в) от Договора за Европейския съюз предвижда възможност в конвенциите, съставени на основание член K.3 от него, да се запише, че Съдът на Европейските общности има компетентност да тълкува техните разпоредби в съответствие с клаузите, които могат да бъдат записани в тях;
 КАТО ВЗЕХА ПРЕДВИД Хагската конвенция от 15 ноември 1965 г. за връчването в чужбина на съдебни и извънсъдебни документи по граждански и търговски дела, и по-специално разпоредбите на член 25 от нея, че посочената конвенция не дерогира конвенциите, които съдържат разпоредби по въпроси, уредени от нея и по която договарящите се държави са или ще станат страни,
 СЕ СПОРАЗУМЯХА ЗА СЛЕДНИТЕ РАЗПОРЕДБИ:
 ГЛАВА I
 Член 1
 Обхват
 1. Настоящата конвенция се прилага по граждански и търговски дела, когато съдебен или извънсъдебен документ трябва да бъде предаден от една държава-членка в друга, за да бъде връчен там.
 2. Настоящата конвенция не се прилага, когато адресът на лицето, комуто следва да бъде предаден документът, не е известен.
 Член 2
 Предаващи и получаващи органи
 1. Всяка държава-членка определя длъжностните лица, органи или други лица, наричани по-долу „предаващи органи“, които са компетентни да предават съдебни или извънсъдебни документи, за да бъдат връчени в друга държава-членка.
 2. Всяка държава-членка определя длъжностните лица, органи или други лица, наричани по-долу „получаващи органи“, които са компетентни да получават съдебни или извънсъдебни документи от друга държава-членка.
 3. Всяка държава-членка може да заяви, когато прави уведомлението по член 24, параграф 2, че ще определи един предаващ орган и/или един получаващ орган. Федералните държави, държавите, в които се прилагат няколко правни системи и държавите с автономни териториални единици имат възможност да определят повече от един такъв орган. Това назначение е с петгодишен срок на валидност, който може да бъде подновяван на всеки пет години.
 4. Когато прави уведомлението по член 24, параграф 2, всяка държава-членка предоставя следната информация:
 a)
 имена и адреси на получаващите органи, предвидени в параграфи 2 и 3;
 б)
 географските области, където те имат компетентност;
 в)
 способите за получаване на документи, с които те разполагат; и
 г)
 езиците, които те могат да използват при попълване на стандартния формуляр, съдържащ се в приложението.
 Държавите-членки уведомяват депозитара за всяко последващо изменение на тази информация.
 Член 3
 Централен орган
 Когато прави уведомлението по член 24, параграф 2, всяка държава-членка определя централен орган, отговарящ за:
 a)


text:
предоставяне на информация на предаващите органи;
 б)
 търсене на разрешения на всякакви трудности, които могат да възникнат при предаване на документи за връчване;
 в)
 препредаване в изключителни случаи по искане на предаващ орган молба за връчване на компетентния получаващ орган.
 Федерални държави, държави, в които се прилагат няколко правни системи и държави с автономни териториални единици имат възможност да определят повече от един централен орган.
 ГЛАВА II
 СЪДЕБНИ ДОКУМЕНТИ
 Раздел 1
 Предаване и връчване на съдебни документи
 Член 4
 Предаване на документи
 1. Съдебните документи се предават пряко и възможно най-бързо между органите, определени на основание на член 2.
 2. Предаването на документи, молби, потвърждения, разписки, уверения и всякакви други книжа между предаващи и получаващи органи може да се осъществява по всякакви подходящи способи, при условие че съдържанието на получения документ е достоверно и вярно с това на изпращания документ и че цялата информация в него лесно се чете.
 3. Подлежащият на предаване документ се придружава от молба, съставена при използване на стандартния образец-формуляр, съдържащ се в приложението. Формулярът се попълва на официалния език на замолената държава-членка или ако в тази държава-членка има няколко официални езика, на официалния език или един от официалните езици на мястото, където следва да бъде извършено връчването, или на друг език, който тази държава-членка е посочила, че може да приеме. Когато прави уведомлението по член 24, параграф 2, всяка държава-членка посочва официалния език или езици на Европейския съюз, различни от нейния собствен език, които са приемливи за нея при попълване на този формуляр.
 4. Документите и всички книжа, които се предават, са освободени от легализация или друга подобна процедура.
 5. В случай че предаващият орган желае копие от документа да бъде върнато заедно с удостоверението по член 10, той изпраща документа в два екземпляра.
 Член 5
 Превод на документи
 1. Молителят следва да бъде предупреден от предаващия орган, до който той отправя документа за предаване, че адресатът може да откаже да го приеме, ако той не е на един от езиците, предвидени в член 8.
 2. Молителят поема всички разходи по превода преди предаването на документа, без да се накърнява всякакво възможно последващо решение на съда или на компетентния орган относно вменяването на подобни разходи.
 Член 6
 Получаване на документи от получаващ орган
 1. При получаване на документа получаващият орган изпраща във възможно най-кратък срок и при всички случаи в седемдневен срок от получаването му удостоверение до предаващия орган по възможно най-бързия способ на предаване, като използва стандартния образец-формуляр, съдържащ се в приложението.
 2. В случай че молбата за връчване не може да бъде изпълнена на основание на предадената информация или документи, получаващият орган се свързва с предаващия орган по възможно най-бързия способ с цел да се осигурят липсващата информация или документи.
 3. В случай че молбата за връчване явно попада извън обхвата на настоящата конвенция или в случай че връчването не е възможно поради неспазване на формалните изисквания, молбата и предадените документи се връщат след получаването им на предаващия орган заедно с удостоверението, потвърждаващо връщането, съставено по стандартния образец-формуляр, съдържащ се в приложението.
 4.


text:
Получаващ орган, който получава документ за връчване, но няма териториална компетентност да го връчи, го препраща заедно с молбата на компетентния получаващ орган в същата държава-членка, ако молбата отговаря на изискванията, съдържащи се в член 4, параграф 3 и съответно уведомява за това предаващия орган, като използва стандартния образец в приложението. Този получаващ орган уведомява предаващия орган, когато получи документа по способа, предвиден в параграф 1.
 Член 7
 Връчване на документи
 1. Получаващият орган сам връчва документа или осигурява връчването му в съответствие със закона на замолената държава-членка или по специална процедура, поискана от предаващия орган, освен ако един такъв метод е несъвместим със закона на тази държава-членка.
 2. Всички необходими стъпки за връчване на документа се извършват във възможно най-кратък срок. При всички случаи, ако не е било възможно да бъде извършено връчването в едномесечен срок от получаването, получаващият орган уведомява предаващия орган чрез удостоверение по стандартен образец, съдържащ се в приложението, което се съставя съобразно изискванията на член 10, параграф 2. Срокът се изчислява в съответствие със закона на замолената държава-членка.
 Член 8
 Отказ от получаване на документ
 1. Получаващият орган уведомява адресата, че той може да откаже да получи документа, подлежащ на връчване, ако е на език, различен от някой от следните езици:
 a)
 официалния език на замолената държава-членка или при наличие на няколко официални езика в тази държава-членка официалния език или един от официалните езици на мястото, където следва да се осъществи връчването;
 или
 б)
 език на предаващата държава-членка, който адресатът разбира.
 2. В случай че получаващият орган е уведомен, че адресатът отказва да получи документа в съответствие с параграф 1, той незабавно уведомява предаващия орган чрез удостоверението по член 10 и връща молбата и документите, чийто превод се иска.
 Член 9
 Дата на връчване
 1. Дата на връчване на документ по член 7 е датата, на която той се връчва в съответствие със закона на замолената държава-членка, без да се нарушават разпоредбите на член 8.
 2. Независимо от това, когато се налага даден документ да бъде връчен в определен срок в рамките на подлежащо на образуване или висящо производство в държавата-членка по произхода, датата, която следва да бъде взета под внимание по отношение на молителя, е тази, която е определена от закона на тази държава-членка.
 3. При връчване на уведомлението по член 24, параграф 2 всяка държава-членка има възможност да заяви, че няма да прилага параграфи 1 и 2 от настоящия член.
 Член 10
 Удостоверение за връчване и копие от връчения документ
 1. Когато завърши процедурата по връчване на документа, се съставя удостоверение, потвърждаващо изпълнението на тази процедура по стандартния образец-формуляр, съдържащ се в приложението, което се изпраща на предаващия орган, заедно с копие от връчения документ, в случай че е приложим член 4, параграф 5.
 2. Удостоверението се попълва на официалния език или на един от официалните езици на държавата-членка по произход или на друг език, който държавата-членка по произход е посочила, че може да приеме. Всяка държава-членка следва да посочи, когато прави уведомлението по член 24, параграф 2, официалния език или езици на


text:
Европейския съюз, различни от нейния собствен, които са допустими за нея при попълване на този формуляр.
 Член 11
 Разходи по връчването
 1. Връчването на съдебни документи, издадени в държава-членка, не влече след себе си никакви плащания или възстановяване на такси или разходи за услуги, предоставени от замолената държава-членка.
 2. Молителят заплаща или възстановява разходите, направени във връзка със:
 a)
 ангажирането на съдебно длъжностно лице или на компетентно съгласно закона на замолената държава-членка лице;
 б)
 използването на специален метод за връчване.
 Раздел 2
 Други способи за предаване и връчване на съдебни документи
 Член 12
 Предаване по консулски или дипломатически път
 Всяка държава-членка има възможност в случай на извънредни обстоятелства да използва консулски или дипломатически пътища за изпращане на съдебни документи с цел връчване до съответните органи на друга държава-членка, които са посочени съгласно член 2 или 3.
 Член 13
 Връчване от дипломатически агенти или консулски длъжностни лица
 1. Всяка държава-членка има възможност да връчва съдебни документи на лица, пребиваващи в друга държава-членка, без прилагане на принуда, пряко чрез своите дипломатически агенти или консулски длъжностни лица.
 2. Всяка държава-членка може да заяви, когато прави уведомлението по член 24, параграф 2, че се противопоставя на прилагането на този способ на връчване на нейна територия, освен ако документите трябва да бъдат връчени на граждани на държавата-членка, в която те са издадени.
 Член 14
 Връчване по пощата
 1. Всяка държава-членка има възможност да извършва връчване на съдебни документи пряко по пощата до лица, пребиваващи в друга държава-членка.
 2. Всяка държава-членка може да определи, когато прави уведомлението по член 24, параграф 2, или по всяко друго време, условията, при които ще допуска връчване на съдебни документи по пощата.
 Член 15
 Пряко връчване
 1. Настоящата конвенция не засяга свободата на всяко лице, имащо интерес от съдебно производство, да извърши връчване на съдебни документи пряко чрез съдебни служители, длъжностни лица или други компетентни лица на замолената държава-членка.
 2. Всяка държава-членка може да заяви, когато прави уведомлението по член 24, параграф 2, че се противопоставя на връчването на съдебни документи на нейна територия съобразно параграф 1.
 ГЛАВА III
 ИЗВЪНСЪДЕБНИ ДОКУМЕНТИ
 Член 16
 Извънсъдебни документи могат да се предават за връчване в друга държава-членка в съответствие с разпоредбите на настоящата конвенция.
 ГЛАВА IV
 ТЪЛКУВАНЕ ОТ СЪДА НА ЕВРОПЕЙСКИТЕ ОБЩНОСТИ
 Член 17
 Съдът на Европейските общности има компетентност да дава предписания относно тълкуването на настоящата конвенция в съответствие с разпоредбите от протокола, съставен с акт на Съвета на Европейския съюз от 26 май 1997 г.
 ГЛАВА V
 ЗАКЛЮЧИТЕЛНИ РАЗПОРЕДБИ
 Член 18
 Изпълнителен комитет
 1. Създава се Комитет, чиито отговорности включват разглеждане на всички въпроси от общ характер, свързани с прилагането на настоящата конвенция.
 2. Комитетът заседава поне веднъж годишно. Първото му заседание се предвижда да се проведе веднага след като настоящата конвенция бъде приложена съгласно изискването на член 24, параграф 4, между три държави-членки. Той следи за прилагането на настоящата конвенция, и по-специално, за ефективността на органите, посочени съгласно член 2 и за практическото прилагане на член 3, буква в) и член 9. Той докладва на Съвета по тези въпроси в


text:
тригодишен срок от първото си заседание, а впоследствие — веднъж на пет години.
 3. Комитетът има също така за задача:
 a)
 да състави и веднъж годишно да актуализира сборник, съдържащ информацията, предоставена от държавите-членки в съответствие с член 2, параграф 4;
 б)
 да изготви на официалния език на Европейския съюз сборник от документи, които могат да бъдат връчени по смисъла на настоящата конвенция.
 4. Комитетът може също така да прави предложения за:
 a)
 ускоряване предаването и връчването на документи;
 б)
 извършване на промени в образеца-формуляр, съдържащ се в приложението;
 в)
 започване на преговори за ревизиране на текста на настоящата конвенция.
 Член 19
 Прилагане на членове 15 и 16 от Хагската конвенция от 1965 г.
 Членове 15 и 16 от Хагската конвенция от 15 ноември 1965 г. за връчване в чужбина на съдебни и извънсъдебни документи по граждански и търговски дела се прилагат по отношение на съдебни призовки или равностойни документи по смисъла на настоящата конвенция, също както те се прилагат спрямо такива документи, предавани по силата на Хагската конвенция, като съответно:
 1.
 (a)
 В случаите, когато се е налагало да бъде предаденa съдебна призовка или равностоен документ на друга държава-членка с цел връчване по смисъла на разпоредбите на настоящата конвенция и ответникът не се е явил, не следва да бъде издадено съдебно решение, преди да бъде установено, че:
 i)
 документът е бил връчен по способ, предписан от вътрешното право на замолената държава-членка за връчване на документи по местни искове срещу лица, намиращи се на нейна територия;
 или
 ii)
 документът практически е бил доставен на ответника или по неговото местоживеене по друг способ, предвиден в настоящата конвенция;
 и че във всеки един от тези случаи връчването или доставянето са били извършени в срок, достатъчен за да позволи на ответника да организира своята защита.
 б)
 Всяка държава-членка има възможност, когато прави уведомлението по член 24, параграф 2, да заяви, че независимо от разпоредбите на буква a), съдията може да издаде съдебно решение, дори ако не бъде получено удостоверение, потвърждаващо връчването или доставянето, ако са изпълнени всички приведени по-долу условия:
 i)
 документът да е предаден по един от способите, предвидени в настоящата конвенция;
 ii)
 да е изтекъл период, не по-къс от шест месеца, считан за уместен от съдията по делото, считано от деня на предаване на документа;
 iii)
 да не е получено удостоверение от какъвто и да било вид, въпреки че са положени всички разумни усилия за получаването му чрез компетентните власти на замолената държава.
 в)
 Независимо от разпоредбите на букви a) и б), съдията може да разпореди в случай на неотложна нужда всякакви временни или охранителни мерки.
 2.
 (a)
 Когато съдебна призовка или друг равностоен документ е трябвало да бъде предаден на друга държава-членка, за да бъде връчен съгласно разпоредбите на настоящата конвенция, и е било постановено съдебно решение срещу ответник, който не се е явил, съдията има правомощието да освободи ответника от последиците от изтичането на срока за обжалване на съдебното решение, ако са спазени следните условия:
 i)
 ответникът, без вина от негова страна, не се е запознал своевременно с документа


text:
за да се защити, или със съдебното решение, за да го обжалва; и
 ii)
 аргументите, изложени от ответника по делото, изглеждат на пръв поглед основателни.
 б)
 Молбата за освобождаване от последиците на изтеклия срок за обжалване се допуска за разглеждане само ако е подадена в рамките на един разумен срок, след като ответникът е узнал за решението.
 в)
 Всяка държава-членка може да заяви, когато прави уведомлението по член 24, параграф 2, че молбата няма да бъде приета за разглеждане, ако е била подадена след изтичане на срока, който държавата определя в своята декларация, при условие че този срок е не по-малък от една година от постановяване на решението.
 г)
 Този параграф не се прилага за решенията, отнасящи се до гражданското състояние или правоспособността и дееспособността на лицата.
 Член 20
 Връзка с други споразумения или съглашения
 1. Разпоредбите на настоящата конвенция не засягат валидността на действащи или бъдещи споразумения, които отговарят на изискванията на член K.7 от Договора за Европейския съюз, между две или повече държави-членки, съдържащи разпоредби по въпроси, уредени с настоящата конвенция.
 2. Държавите-членки изпращат до депозитаря на настоящата конвенция:
 a)
 копие от споразуменията или съглашенията по параграф 1;
 б)
 всяко денонсиране на тези споразумения или съглашения.
 Член 21
 Правна помощ
 Настоящата конвенция не засяга прилагането на член 23 от Конвенцията за гражданското производство от 17 юли 1905 г., член 24 от Конвенцията за гражданското производство от 1 март 1954 г. или член 13 от Конвенцията за международния достъп до правосъдие от 25 октомври 1980 г. между държавите-членки, страни по тези конвенции.
 Член 22
 Закрила на предаваната информация
 1. Информацията, включваща в частност лични данни, предадена по силата на настоящата конвенция, се използва от получаващия орган само за целите, за които тя е била предадена.
 2. Получаващите органи осигуряват поверителността на подобна информация в съответствие с вътрешното им право.
 3. Параграфи 1 и 2 не засягат валидността на съответните разпоредби от националното законодателство, даващи право на субектите на тези данни да бъдат информирани за начина, по който се използва информацията, предадена по силата на настоящата конвенция.
 Член 23
 Резерви
 1. Всяка държава-членка, когато прави уведомлението по член 24, параграф 2, заявява, че ще направи по отношение на нея самата една или няколко от резервите, предвидени във:
 a)
 член 2, параграф 3;
 б)
 член 9, параграф 3;
 в)
 член 13, параграф 2;
 г)
 член 15, параграф 2.
 2. Не се допускат други резерви, различни от изрично предвидените такива.
 3. Всяка държава-членка може да оттегли по всяко време направена от нея резерва. Действието на резервата се прекратява на деветдесетия ден, считано от датата на уведомяване с нота за оттеглянето ѝ.
 Член 24
 Приемане и влизане в сила
 1. Настоящата конвенция подлежи на приемане от държавите-членки в съответствие с техните конституционни изисквания.
 2. Държавите-членки изпращат уведомление до депозитаря за това, че са изпълнили конституционно предвидените процедури по приемане на конвенцията.
 3. Настоящата конвенция влиза в сила на деветдесетия ден след уведомлението по параграф 2 от страна на държавата-членка, която последна е изпълнила тази процедура.
 4. До влизането на настоящата конвенция в сила


text:
всяка държава-членка, когато прави уведомлението по параграф 2 или на по-късна дата, може да заяви, че по отношение на самата нея конвенцията с изключение на член 17, ще се прилага в отношенията ѝ с държави-членки, направили същата декларация. Такива декларации се прилагат на деветдесетия ден от датата на депозиране.
 Член 25
 Присъединяване
 1. Настоящата конвенция е открита за присъединяване от всяка държава, която става член на Европейския съюз.
 2. Единствено валиден е текстът на конвенцията на езика на присъединилата се държава, съставен от Съвета на Европейския съюз.
 3. Документите за присъединяване се депозират при депозитара.
 4. Настоящата конвенция влиза в сила по отношение на всяка държава, която се присъединява към нея, на деветдесетия ден след депозирането на нейния документ за присъединяване или в деня на влизане в сила на конвенцията, ако тя още не е влязла в сила на датата, на която изтича споменатият деветдесетдневен срок.
 5. В случаите, когато настоящата конвенция все още не е влязла в сила в деня на депозиране на документите им за присъединяване, член 24, параграф 4 се прилага спрямо присъединяващите се държави-членки.
 Член 26
 Изменения
 1. Промени в настоящата конвенция могат да бъдат предложени от всяка държава-членка, страна по тази конвенция, или от Комисията. Всяко предложение за изменение се изпраща до депозитаря, който го препраща до Съвета.
 2. Промените се приемат от Съвета, който препоръчва те да бъдат приемани от държавите-членки в съответствие с техните конституционни изисквания.
 3. Така приетите изменения влизат в сила съобразно разпоредбите на член 24, параграф 3.
 4. Независимо от параграфи 1, 2 и 3 образците-формуляри в приложението могат да бъдат изменени по решение на Съвета, действащ по предложение на изпълнителния комитет, в съответствие с член 18, параграф 4, буква б), всяка държава-членка, страна по конвенцията, или Комисията.
 Член 27
 Депозитар и публикуване
 1. Генералният секретар на Съвета на Европейския съюз действа като депозитар на настоящата конвенция.
 2. Депозитарят публикува в Официален вестник на Европейските общности:
 a)
 приемането и присъединяванията;
 б)
 датата, от която настоящата конвенция влиза в сила;
 в)
 датата, от която настоящата конвенция се прилага между три държави-членки;
 г)
 декларациите по член 2, параграфи 1 и 2,член 3, член 4, параграф 3, член 10, параграф 2, член 14, параграф 2, член 19, параграф 1, буква б) и параграф 2, буква в) и член 24 параграф 4;
 д)
 резервите и оттеглянето на резервите по член 23, параграф 1.
 En fe de lo cual los plenipotenciarios abajo firmantes suscriben el presente Protocolo.
 Til bekræftelse heraf har undertegnede befuldmægtigede underskrevet denne protokol.
 Zu Urkund dessen haben die unterzeichneten Bevollmächtigten ihre Unterschriften unter dieses Protokoll gesetzt.
 Σε πίστωση των ανωτέρω, οι υπογράφοντες πληρεξούσιοι έθεσαν την υπογραφή τους κάτω από το παρόν πρωτόκολλο.
 In witness whereof, the undersigned Plenipotentiaries have signed this Protocol.
 En foi de quoi, les plénipotentiaires soussignés ont apposé leurs signatures au bas du présent protocole.
 Dá fhianú sin, chuir na Lánchumhachtaigh thíos-sínithe a lámh leis an bPrótacal seo.
 In fede di che, i plenipotenziari sottoscritti hanno apposto le loro firme in calce al presente protocollo.
 Ten blijke waarvan de


text:
ondergetekende gevolmachtigden hun handtekening onder dit Protocol hebben gesteld.
 Em fé do que, os plenipotenciários abaixo assinados apuseram as suas assinaturas no presente protocolo.
 Tämän vakuudeksi alla mainitut täysivaltaiset edustajat ovat allekirjoittaneet tämän pöytäkirjan.
 Till bevis härpå har undertecknade befullmäktigade undertecknat detta protokoll.
 Съставено в Брюксел на двадесет и шести май хиляда деветстотин деветдесет и седма година в един екземпляр на английски, гръцки, датски, ирландски, испански, италиански, немски, нидерландски, португалски, фински, френски и шведски език, като текстовете на всички езици са еднакво автентични. Оригиналът се депозира в архива на генералния секретариат на Съвета на Европейския съюз.
 Hecho en Bruselas, el veintiséis de mayo de mil novecientos noventa y siete, en un ejemplar único, en lenguas alemana, inglesa, danesa, española, finesa, francesa, griega, irlandesa, italiana, neerlandesa, portuguesa y sueca, cuyos textos son igualmente auténticos y que será depositado en los archivos de la Secretaría General del Consejo de la Unión Europea.
 Udfærdiget i Bruxelles, den seksogtyvende maj nitten hundrede og syvoghalvfems, i ét eksemplar på dansk, engelsk, finsk, fransk, græsk, irsk, italiensk, nederlandsk, portugisisk, spansk, svensk og tysk, hvilke tekster alle har samme gyldighed og er deponeret i arkiverne i Generalsekretariatet for Rådet for Den Europæiske Union.
 Geschehen zu Brüssel am sechsundzwanzigsten Mai neunzehnhundertsiebenundneunzig in einer Urschrift in dänischer, deutscher, englischer, finnischer, französischer, griechischer, irischer, italienischer, niederländischer, portugiesischer, schwedischer und spanischer Sprache, wobei jeder Wortlaut gleichermaßen verbindlich ist; die Urschrift wird im Archiv des Generalsekretariats des Rates der Europäischen Union hinterlegt.
 Έγινε στις Βρυξέλλες, στις είκοσι έξι Μαΐου χίλια εννιακόσια ενενήντα επτά, σε ένα μόνο αντίτυπο, στην αγγλική, γαλλική, γερμανική, δανική, ελληνική, ιρλανδική, ισπανική, ιταλική, ολλανδική, πορτογαλική, σουηδική και φινλανδική γλώσσα, όλα δε τα κείμενα είναι εξίσου αυθεντικά και κατατίθενται στα αρχεία της Γενικής Γραμματείας του Συμβουλίου της Ευρωπαϊκής Ένωσης.
 Done at Brussels, on the twenty-sixth day of May in the year one thousand nine hundred and ninety-seven, in a single original, in the Danish, Dutch, English, Finnish, French, German, Greek, Irish, Italian, Portuguese, Spanish and Swedish languages, each text being equally authentic, such original remaining deposited in the archives of the General Secretariat of the Council of the European Union.
 Fait à Bruxelles, le vingt-six mai mil neuf cent quatre-vingt-dix-sept, en un exemplaire unique, en langues allemande, anglaise, danoise, espagnole, finnoise, française, grecque, irlandaise, italienne, néerlandaise, portugaise et suédoise, tous ces textes faisant également foi, exemplaire qui est déposé dans les archives du Secrétariat général du Conseil de l'Union européenne.
 Arna dhéanamh sa Bhruiséil, an séú lá is fiche de Bhealtaine sa bhliain míle naoi gcéad nócha a seacht, i scríbhinn bhunaidh amháin sa Bhéarla, sa Danmhairgis, san Fhionlainnis, sa Fhraincis, sa Ghaeilge, sa Ghearmáinis, sa Ghréigis, san Iodáilis, san Ollainnis, sa Phortaingéilis, sa Spáinnis agus sa tSualainnis agus comhúdarás ag na téacsanna i ngach ceann de na teangacha sin; déanfar an scríbhinn bhunaidh sin a thaisceadh i gcartlann Ardrúnaíocht Chomhairle an Aontais Eorpaigh.
 Fatto a Bruxelles, addì ventisei maggio millenovecentonovantasette, in unico esemplare in lingua danese, finlandese, francese, greca, inglese, irlandese, italiana, olandese, portoghese, spagnola, svedese e tedesca, i